KOMMISSIONENS AFGØRELSE (EU) 2022/220

af 15. februar 2022

om den holdning, der skal indtages på Den Europæiske Unions vegne i det fælles udvalg, der er nedsat ved samarbejdsmemorandummet mellem Den Europæiske Union og Organisationen for International Civil Luftfart om en ramme for et styrket samarbejde, for så vidt angår vedtagelse af en arbejdsgang for samarbejdet vedrørende indberetning af havarier og hændelser inden for civil luftfart og udpegelse af en repræsentant for Den Europæiske Union til det fælles udvalgs formandsskab

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Rådets afgørelse 2012/243/EU af 8. marts 2012 om indgåelse af et samarbejdsmemorandum mellem Den Europæiske Union og Organisationen for International Civil Luftfart om en ramme for et styrket samarbejde og om fastlæggelse af proceduremæssige ordninger i forbindelse hermed (1), særlig artikel 4, stk. 1, og

ud fra følgende betragtninger:

(1) Samarbejdsmemorandummet mellem Den Europæiske Union og Organisationen for International Civil Luftfart om en ramme for et styrket samarbejde blev undertegnet i Montréal og Bruxelles den 28. april og den 4. maj 2011. Samarbejdsmemorandummet blev anvendt midlertidigt fra datoen for sidstnævnte undertegnelse i afventning af dets ikrafttræden.

(2) Samarbejdsmemorandummet blev godkendt på Unionens vegne ved afgørelse 2012/243/EU. Samarbejdsmemorandummet trådte i kraft den 8. marts 2012.

(3) Ifølge samarbejdsmemorandummets artikel 3.3 kan parterne fastsætte arbejdsgange med angivelse af de i fællesskab aftalte mekanismer og procedurer, som er nødvendige for på effektiv vis at gennemføre de samarbejdsaktiviteter, som er fastsat i bilagene til samarbejdsmemorandummet.

(4) Ved samarbejdsmemorandummets artikel 7.1 nedsættes der et fælles udvalg bestående af repræsentanter fra hver part. I henhold til artikel 7.3, litra c), har det fælles udvalg til opgave at vedtage bilag til samarbejdsmemorandummet og arbejdsgange inden for anvendelsesområdet af bilagene.

(5) Parterne har på grundlag af en arbejdsgang vedtaget den 21. september 2011 haft et vellykket samarbejde vedrørende indberetning af havarier og hændelser inden for civil luftfart. I lyset af udviklingen på området, navnlig at Den Europæiske Unions Luftfartssikkerhedsagentur har overtaget relevante opgaver fra Det Fælles Forskningscenter, anses det for at være nødvendigt at erstatte arbejdsgangen af 21. september 2011 med en ny arbejdsgang for samarbejdet mellem parterne vedrørende indberetning af havarier og hændelser inden for civil luftfart. Den nye arbejdsgang skal efter planen vedtages på et kommende møde i det fælles udvalg.

(6) I overensstemmelse med artikel 4, stk. 1, i Rådets afgørelse om indgåelse af samarbejdsmemorandummet fastlægger Kommissionen efter høring af et særligt udvalg, som udnævnes af Rådet, og under fuld hensyntagen til udvalgets udtalelse, den holdning, som Unionen skal indtage i det fælles udvalg til afgørelser vedrørende arbejdsgange.

(7) Det særlige udvalg blev hørt den 25. januar 2022.

(8) Den holdning, der skal indtages af Unionen i det fælles udvalg for så vidt angår vedtagelse af en arbejdsgang for samarbejdet vedrørende indberetning af havarier og hændelser inden for civil luftfart bør derfor vedtages.

(9) I henhold til samarbejdsmemorandummets artikel 7.1 varetages formandsskabet for det fælles udvalg i fællesskab af en repræsentant for hver af parterne. Ifølge artikel 7.4 skal det fælles udvalg operere på grundlag af en forståelse mellem hver parts formand.

(10) Der bør derfor udpeges en repræsentant for Unionen til det fælles udvalgs formandsskab —

BESTEMT FØLGENDE:

Artikel 1 Den holdning, der skal indtages på Den Europæiske Unions vegne i det fælles udvalg, der er nedsat ved samarbejdsmemorandummet mellem Den Europæiske Union og Organisationen for International Civil Luftfart om en ramme for et styrket samarbejde, for så vidt angår vedtagelse af en arbejdsgang for samarbejdet vedrørende indberetning af havarier og hændelser inden for civil luftfart baseres på bilaget til denne afgørelse.

Artikel 2 Generaldirektøren for Generaldirektoratet for Mobilitet og Transport udpeges som Den Europæiske Unions repræsentant til formandsskabet for det fælles udvalg, der er oprettet ved samarbejdsmemorandummet mellem Den Europæiske Union og Organisationen for International Civil Luftfart om en ramme for et styrket samarbejde. Formanden kan i individuelle sager udpege en stedfortræder.

Artikel 3 Denne afgørelse træder i kraft på dagen for vedtagelsen.

Udfærdiget i Bruxelles, den 15. februar 2022. På Kommissionens vegne Adina-Ioana VĂLEAN Medlem af Kommissionen

(1) EUT L 121 af 8.5.2012, s. 16.